
Text rozhodnutia
Súd: Krajský súd Bratislava Spisová značka: 14Co/391/2015 Identifikačné číslo súdneho spisu: 1411206716 Dátum vydania rozhodnutia: 19. 06. 2018 Meno a priezvisko sudcu, VSÚ: JUDr. Katarína Javorčíková ECLI: ECLI:SK:KSBA:2018:1411206716.1 ROZSUDOK V MENE SLOVENSKEJ REPUBLIKY Krajský súd v Bratislave, v senáte zloženom z predsedníčky JUDr. Kataríny Javorčíkovej a členiek JUDr. Dariny Kuchtovej a Mgr. Barbory Bartekovej v právnej veci žalobcov: v 1. rade N.. J. W. a v 2. rade: P. W., obaja bytom X. X, X., proti žalovanému: Bytokomplet - D, s.r.o., Kamenárska 18, Bratislava, zastúpený: JUDr. Rudolf Mičieta, advokát, Medzilaborecká 21, Bratislava, o zaplatenie 394,19 Eur s príslušenstvom, o odvolaní žalobcov v 1. a 2. rade proti rozsudku Okresného súdu Bratislava IV v Bratislave č. k. 8C/216/2011-194 zo dňa 25.2.2015, takto r o z h o d o l : Odvolací súd rozsudok Okresného súdu Bratislava IV v Bratislave č. k. 8C/216/2011-194 zo dňa 25.2.2015 p o t v r d z u j e . Žalovaný má nárok na náhradu trov odvolacieho konania v celom rozsahu. o d ô v o d n e n i e : 1. Napadnutým rozsudkom súd prvej inštancie žalobu žalobcov v 1. a 2. rade zamietol v celom rozsahu, a zaviazal ich solidárne zaplatiť žalovanému náhradu trov právneho zastúpenia vo výške 400,- Eur. 2. Z odôvodnenia rozsudku vyplýva, že pôvodne jediný žalobca sa žalobou doručenou súdu dňa 02.06.2011 domáhal voči žalovanému zaplatenia sumy 394,19 eura z dôvodu, že žalovaný ako správca domu, v ktorom sa nachádza jeho garsónka žalobcov č. XXX na P. ulici č. X v X., mu nesprávne vyúčtoval zálohové platby za služby, náklady a poplatok do fondu opráv za roky 2007, 2008 a 2009, čím mal vzniknúť preplatok na strane žalobcov vo výške 394,19 eura. Za rok 2007 mal za servis výťahov podľa počtu čipov žalovaný nesprávne vyúčtovať sumu 1.361,77 Sk, za upratovanie spoločných priestorov mal žalovaný vyúčtovať nesprávne sumu 2.846,67 Sk namiesto správnej sumy 846,- Sk, fond opráv mal byť tvorený sumou 5,- Sk/m2 a nie 10,- Sk/ m2, čím mali žalobcovia nesprávne platiť 5.052,- Sk namiesto správne 2.526,- Sk ( rozdiel v sumách nesprávne vyúčtovaných za rok 2007 mal predstavovať 1.361, 77 Sk za servis výťahov, 2.000,67 Sk za upratovanie a za fond opráv 2.526,- Sk). Za rok 2008 mal za servis výťahov podľa počtu čipov žalovaný nesprávne vyúčtovať sumu 1.117,80 Sk, za upratovanie spoločných priestorov nesprávne sumu 2.574,13 Sk namiesto správnej sumy 574,- Sk, fond opráv mal byť tvorený sumou 5,- Sk/m2 a nie 10,- Sk/ m2, čím mali žalobcovia nesprávne platiť 5.052,- Sk namiesto správnej sumy 2.526,- Sk ( rozdiel v sumách nesprávne vyúčtovaných za rok 2008 mal predstavovať 1.117,80 Sk za servis výťahov, 2.000,13 Sk za upratovanie a za fond opráv 2.526,- Sk). Za rok 2009 mal za servis výťahov podľa počtu čipov žalovaný nesprávne vyúčtovať sumu 35,23 Eur, za upratovanie spoločných priestorov nesprávne sumu 93,72 Eur namiesto správnej sumy 33,72 Eur, fond opráv mal byť tvorený sumou 5,- Sk/m2 a nie 10,- Sk/ m2 po prepočte na euro , čím mali žalobcovia nesprávne platiť 167,70 Eur namiesto správnej sumy 83,85 Eur ( rozdiel v sumách nesprávne vyúčtovaných za rok 2009 mal predstavovať 35,23 Eur za servis výťahov, 60,- Eur za upratovanie a za fond opráv 83,85 Eur). Súčet všetkých platieb (po prepočte na euro) ako nesprávne vyúčtovaných za obdobie rokov 2007 až 2009 predstavuje žalovanú sumu 394,19 Eur spolu s uplatneným úrokom z omeškania vo výške 8,5% ročne od 15. 06. 2008 do zaplatenia. 3. Žalovaný žiadal žalobu ako nedôvodnú zamietnuť. Namietol, že jednotlivé položky žalovanej sumy sú zmätočné a nedôvodné. Žalobcovia neuviedli v čom vidia nesprávnosť vo vyúčtovaniach. K položke servisu výťahov za jednotlivé roky žalovaný uviedol, že každý vlastník bytu vlastní minimálne jeden čip od vchodových dverí, pričom žalobcovi boli náklady na servis výťahov vyúčtované v pomere na jeden čip z celkového počtu čipov v bytovom dome. Náklady za upratovanie sú nákladovou položkou dohodnutou paušálne za jeden byt. K výške príspevku do fondu opráv a údržby žalovaný uviedol, že sa nevie k nemu vyjadriť, nakoľko nevie prečo žalobca uvádza sumu 5 Sk/m2. K tejto položke dňa 18.12.2013 doručil žalovaný súdu zápisnicu zo schôdze vlastníkov bytového domu zo dňa 3.6.2013 o prijatí uznesenia, ktorým vlastníci bytov vyjadrili súhlas s tým, že platby do Fondu prevádzky, údržby a opráv (FPÚO) realizované od 1.1.2005 sú určené vo výške 0,3319 eura/m2 ( 10,- Skk/m2). Z uvedenej zápisnice vyplynulo, že vlastníci bytov nepretržite realizovali tieto platby do Fondu prevádzky údržby a opráv (FPÚO ) aj po 1.1.2005, kedy nadobudla účinnosť zmluva o výkone správy medzi vlastníkmi bytov a nebytových priestorov P. X ,XA, XB a správcom ( žalovaným). L. uznesením sa schválila zmena zmluvy o výkone správy v čl. VIII, ods. 8.3, tak , že do FPÚO sa prispieva mesačne čiastkou 0,3319 eur/m2 (10,- Skk/m2) celkovej odkúpenej plochy. Uznesenie bolo prijaté všetkými prítomnými vlastníkmi na schôdzi. 4. Na návrh žalobcu súd uznesením č. k. 8C/216/2011-46 pripustil vstup žalobkyne v 2. rade do konania. 5. Po vykonanom dokazovaní súd poukázal na ustanovenie § 451 Občianskeho zákonníka (ďalej len OZ) a konštatoval, že žalobe nie je možné vyhovieť. Žalobcovia svoj nárok uplatnili z troch titulov za jednotlivé roky 2007, 2008, 2009 - z nesprávneho vyúčtovania servisu výťahov podľa počtu pridelených prístupových čipov, upratovania spoločných priestorov a tvorby fondu opráv údržby a prevádzky. V súvislosti s nesprávnym vyúčtovaním servisu výťahov tvrdili, že podľa účtovnej osnovy patrí servis výťahov do fondu opráv a mal byť teda hradený z tohto fondu. Tieto skutočnosti však v konaní neboli preukázané. Podľa zmluvy o výkone správy, bodu 4.6.1. písm. f), správca vykoná vyúčtovanie skutočných nákladov za servisné služby výťahov podľa počtu prístupových čipov. Z bodu 4. 4. zmluvy o výkone správy vyplýva že z fondu opráv sa hradia všetky plnenia vyplývajúce z tejto zmluvy. Ak by súd prijal najextenzívnejší výklad uvedeného zmluvného ustanovenia, z uvedeného fondu opráv by mali byť hradené absolútne všetky plnenia zo zmluvy, čo by bolo zjavne v rozpore so zmyslom samotného fondu údržby a opráv. Z tohto fondu by mali byť hradené napr. aj náklady na upratovanie, upratovanie parkovacích boxov, zimná údržba a pod., keďže aj tieto plnenia vyplývajú zo zmluvy o správe domu. Nie je v rozpore so zákonom a ani so zmluvou o výkone správy ak bol servis výťahov žalobcom účtovaný osobitnou položkou, a nie v rámci fondu opráv; navyše ak takýto spôsob vyúčtovania (náklady podľa počtu pridelených prístupových čipov) nebol účastníkmi zmluvy o správe domu namietaný. Ani prípadné účtovanie servisu výťahov z fondu opráv by v konečnom dôsledku nemohlo zmeniť rozhodnutie súdu o v tejto časti uplatneného nároku, nakoľko je irelevantné či bol servis výťahov účtovaný z fondu opráv alebo osobitnou položkou. Spôsob účtovania tak nijakým spôsobom nevplýva na majetok žalobcov. V uplatnenom nároku za upratovanie v dome rovným dielom na každý byt a nebytový priestor, žalobcovia namietali nespravodlivosť a rozpor s dobrými mravmi konkrétneho ustanovenia zmluvy o správe domu, ktoré takýto spôsob zakotvilo. Aj bod 4. 4. písm. e) zmluvy o správe je platne dohodnutou časťou zmluvy a súd nemôže v tomto konaní o zaplatenie posudzovať prípadný rozpor s dobrými mravmi a princípom spravodlivosti uvedeného ustanovenia. Na základe uvedeného ustanovenia sú vyúčtovávané náklady aj ostatným vlastníkom bytov a nebytových priestorov, preto neexistuje právny dôvod, pre ktorý by mal súd priznať uplatnený nárok žalobcov v uvedenej časti. Práve opačné rozhodnutie by bolo nespravodlivé voči ostatným vlastníkom bytov, nakoľko je vylúčené aby jeden z vlastníkov mal iným spôsobom vyúčtované náklady za upratovanie ako ostatní. Žalobcovia sa pritom kedykoľvek môžu na schôdzi vlastníkov domáhať zmeny spôsobu odplaty za upratovanie. Posledným bodom uplatneného nároku žalobcov mal byť preplatok na tvorbe FPÚO. V zmluve bola medzi účastníkmi konania dohodnutá výška príspevku na tvorbu fondu opráv na sumu 5,- Sk/m2, avšak uvedené ustanovenie bolo na schôdzi vlastníkov dňa 3. 6. 2013 zmenené a výška príspevku do fondu opráv bola zmenená na 0,3319 eura (10,- Skk/m2). Išlo o formálne schválenie reálneho stavu, nakoľko všetci vlastníci za celé obdobie trvania zmluvy platili do fondu opráv sumu vo výške 10,- Sk/m2, a nie 5,- Sk/m2 ako bolo uvedené v zmluve. Výška uvedeného príspevku do fondu opráv bola vlastníkmi bytov platená ešte z obdobia pred účinnosťou zmluvy, na základe zmluvy o výkone správy s predchádzajúcim správcom. Výška príspevku tak bola určená na základe väčšinového prejavu vôle vlastníkov bytov a nebytových priestorov na ich schôdzi v bytovom dome, ktorý aj bol dodržiavaný. Žalovaný v spore namietol aj nedostatok svojej pasívnej legitimácie, nakoľko namietanou činnosťou nemohlo dôjsť k neoprávnenému obohateniu na jeho strane. Žalovaný je len ,,správcom,, finančných prostriedkov, ktoré mu na základe zmluvy zverujú vlastníci bytov, aby s nimi hospodáril. Ak by aj teoreticky došlo k istému obohateniu, nedošlo by k nemu na strane žalovaného, ale na strane všetkých ostatných vlastníkov bytov a nebytových priestorov v bytovom dome. Tento názor vyhodnotil súd prvej inštancie za správny, ktorý predstavuje ďalší dôvod na zamietnutie žaloby. Súd preto žalobu zamietol v celom rozsahu. 6. O náhrade trov konania súd rozhodol podľa ustanovenia § 142 ods. 1 Občianskeho súdneho poriadku (ďalej len OSP) a žalovanému, ktorý bol v plnom rozsahu vo veci úspešný, priznal náhradu trov konania za poskytnutú právnu pomoc podľa §10 ods.1 vyhlášky MS SR č. 655/2004 Z.z. za 8 úkonov právnej služby v celkovej výške 400,- Eur aj s DPH. 7. Dňa 25.3.2015 súd prvej inštancie rozsudok doručoval obom žalobcom na adresu ich trvalého bydliska, pričom súdna zásielka bola vrátená súdu s údajom pošty, že zásielka nebola prevzatá v odbernej lehote. Ešte pred doručovaním rozsudku podali obaja žalobcovia dňa 15.4.2015 na súd prvej inštancie odvolanie, v ktorom napadli rozsudok v celom rozsahu a uviedli, že podľa ich názoru nie je v súlade s dôkazmi predloženými na pojednávaní súdu, ani so zmluvou o výkone správy domu a je v rozpore so zákonom o vlastníctve bytov a nebytových priestorov. Súčasne uviedli, že podrobnejšie odvolanie doplnia po doručení rozsudku súdu. Uznesením zo dňa 6.5.2015 súd vyzval oboch žalobcov, aby doplnili chýbajúce náležitosti uvedeného odvolania a presne uviedli v čom vidia rozhodnutie a postup súdu ako nesprávne a čoho sa domáhajú. Uvedené uznesenie žalobca v 1. rade prevzal 18.5.2015 a žalobkyňa v 2. rade dňa 28.5.2015. Uznesenie nadobudlo právoplatnosť dňa 12.6.2015. 8. Dňa 13.5.2015 žalobcovia požiadali spoločným podaním súd o náhradné doručenie rozsudku z dôvodu , že im rozsudok nebol účinne doručený. Uviedli, že poštár v ich bytovom dome už dlhodobo omylom vhadzuje oznámenia uložení zásielok do cudzích schránok. Ako dôkaz predložili ospravedlnenie pošty Bratislava 42 zo dňa 19.1.2010, ktorým sa žalobcom ospravedlnila za nesprávne doručenie dvoch listov, ktoré boli omylom doručené na inú adresu. Následne súd prvej inštancie opätovne doručil rozsudok obom žalobcom, ktorý žalobca v 1. rade prevzal dňa 10.6.2015 a žalobkyňa v 2. rade dňa 1.6.2015. Ešte pred týmto doručením rozsudku podali obaja žalobcovia na súd prvej inštancie podanie, v ktorom uviedli, že trvajú na svojom odvolaní voči rozsudku a na základe uznesenia súdu zo dňa 6.5.2015 oznamujú, že sa domáhajú jeho zmeny tak, aby odvolací súd ich žalobe vyhovel v celom rozsahu. Poukázali na to, že v zmluve o výkone správy je uvedená suma 5 Sk/m2 ako príspevok do fondu opráv a k právoplatnej zmene zmluvy o výkone správy nedošlo. Vo zvyšku ich žalobného petitu - servis výťahov a upratovanie ide o účtovné výdavky, ktoré správca je povinný uhrádzať z fondu údržby a opráv. Ďalej namietli, že súd na pojednávaní dňa 25.2.2015 rozsudok nijako neodôvodnil, čím porušil zákon. Opätovne zopakovali aj problémy pri doručovaní súdnej pošty v ich bytovom dome. Ďalej uviedli, že po doručení rozsudku súdu prvej inštancie odvolanie ešte doplnia. 9. K odvolaniu žalobcov sa vyjadril právny zástupca žalovaného podaním doručeným súdu dňa 14.7.2015. Podľa jeho názoru odvolanie podali žalobcovia po uplynutí zákonom stanovenej lehoty a teda bolo podané oneskorene. Pokiaľ ide o samotný obsah odvolania zdôraznil, že v odvolaní neuviedli žiadne dôvody, pre ktoré rozsudok súdu prvej inštancie napádajú. Iba vo všeobecnosti uviedli, že nie je v súlade s predloženými dôkazmi, avšak nekonkretizovali s ktorými. Navrhol preto, aby odvolací súd napadnutý rozsudok potvrdil a zaviazal žalobcov aj na náhradu trov odvolacieho konania. 10. V priebehu odvolacieho konania vstúpil do platnosti zákon č. 160/2015 Z.z. Civilný sporový poriadok, účinný od 1.7.2016, (ďalej len CSP). Podľa § 470 ods. 1 CSP ak nie je ustanovené inak, platí tento zákon aj na konania začaté predo dňom nadobudnutia jeho účinnosti. Podľa § 470 ods. 2 veta prvá CSP právne účinky úkonov, ktoré v konaní nastali predo dňom nadobudnutia účinnosti tohto zákona, zostávajú zachované. Krajský súd preto prejednal odvolanie žalobcov v 1. a 2. rade ako súd odvolací podľa § 34 CSP, v napadnutom rozsahu podľa § 380 ods. 1 CSP. 11. Po preskúmaní výsledkov dokazovania na súde prvej inštancie, skutkových a právnych záverov súdu v napadnutom rozsudku, a odvolacích námietok žalobcov v 1. a 2. rade, odvolací súd dospel k záveru, že podané odvolania nie sú dôvodné, aj keď boli podané v zákonom stanovej lehote. Napadnutý rozsudok bol žalobcom účinne doručený až dňa 1.6.2015, a odvolanie zo dňa 10.4.2015 a 24.5.2015 podali na súd ešte pred jeho doručením; bolo tak podané včas. 12. Pokiaľ ide o odvolacie dôvody do správnosti rozhodnutia súdu prvej inštancie v merite veci, odvolací súd sa v plnom rozsahu stotožňuje s odôvodnením napadnutého rozsudku. V kontexte odvolacích námietok žalobcov považuje za potrebné zdôrazniť len nasledovné: žalovaný vo veci okrem iného namietol aj nedostatok svojej pasívnej legitimácie, keďže ide o nárok žalobcov podľa § 451 OZ z titulu bezdôvodného obohatenia, ktoré nemohlo vzniknúť na strane správcu bytového domu (žalovaného), ale len na strane vlastníkov bytov a nebytových priestorov v bytovom dome. Uvedenú námietku súd prvej inštancie vyhodnotil ako správnu. Táto námietka vo veci bola primárna, a ak žalovaný nemá v spore pasívnu legitimáciu, nebolo už potrebné ďalej sa zaoberať vecnou správnosťou skutkových tvrdení žalobcov k uplatnenému nároku. K námietke nedostatku pasívnej legitimácie žalovaného sa v podanom odvolaní žalobcovia nijako nevyjadrili. 13. Odvolací súd tak dospel k záveru, že nedostatok pasívnej legitimácie na strane označeného žalovaného sám o sebe zakladá dôvod na zamietnutie žaloby v celom rozsahu. Preto potvrdil napadnutý rozsudok podľa § 387 odsek 1 CSP ako vecne správny. 14. O trovách odvolacieho konania odvolací súd rozhodol podľa § 396 ods. 1 v nadväznosti na § 255 ods. 1 CSP. Žalovaný ako úspešná strana sporu aj v odvolacom konaní má nárok na náhradu trov odvolacieho konania v plnom rozsahu. O výške trov rozhodne podľa § 262 ods. 2 CSP súd prvej inštancie samostatným rozhodnutím. 15. Toto rozhodnutie prijal senát odvolacieho súdu pomerom hlasov 3 : 0. Poučenie: Proti tomuto rozsudku nie je prípustné odvolanie. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody ) a čoho sa dovolateľ domáha - dovolací návrh (§ 428 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2018:1411206716.1 (dáta aktuálne k 12. 11. 2026). Záväzné je znenie zverejnené súdom.




